A BIZOTTSÁG HATÁROZATA
(2007. április 12.)
a kizárólag gyermekbiztos öngyújtók forgalomba hozatalát biztosító és az újszerű öngyújtók forgalomba hozatalát tiltó, tagállamok által meghozandó intézkedések előírásáról szóló 2006/502/EK határozat módosításáról
(az értesítés a C(2007) 1567. számú dokumentummal történt)
(EGT vonatkozású szöveg)
(2007/231/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre (1) és különösen annak 13. cikkére,
mivel:
(1)
A 2006/502/EK bizottsági határozat (2) előírja, hogy a tagállamok hozzanak intézkedéseket annak biztosítására, hogy kizárólag gyermekbiztos öngyújtók kerüljenek forgalomba, valamint tiltsák meg az újszerű öngyújtók forgalomba hozatalát.
(2)
A 2006/502/EK határozat csak a kihirdetésének napjától számított 12 hónapig alkalmazandó. A 2001/95/EK irányelv 13. cikkének (2) bekezdése értelmében azonban a határozat hatálya további időszakokra meghosszabbítható.
(3)
Az eddig szerzett tapasztalatok fényében, valamint az öngyújtók biztonságára vonatkozó állandó közösségi jogi aktus hiányában szükséges a határozat hatályát további 12 hónappal meghosszabbítani.
(4)
A 2006/502/EK határozat 2007. március 11-től megtiltja a nem gyermekbiztos öngyújtók és az újszerű öngyújtók forgalomba hozatalát. Ezen időpont után azonban a nem gyermekbiztos öngyújtók és az újszerű öngyújtók csak a készletek kimerüléséig értékesíthetők a fogyasztóknak. Mivel a nem gyermekbiztos öngyújtók és az újszerű öngyújtók komoly veszélyt jelentenek, meg kell tiltani az ilyen öngyújtók fogyasztóknak történő értékesítését.
(5)
Az e határozatban előírt intézkedések alkalmazására - további balesetek megelőzése érdekében - a lehető legrövidebb átmeneti időszakokat kell megállapítani, a műszaki követelmények és az arányosság elvének figyelembevételével. A tagállamok számára is szükség van átmeneti időszakokra az intézkedések hatékony alkalmazásának biztosítása érdekében. Következésképpen a nem gyermekbiztos öngyújtók és az újszerű öngyújtók fogyasztók számára történő értékesítésének tilalma az ilyen termékek forgalomba hozatalára vonatkozó tilalom alkalmazásának megkezdésétől számított egy év után alkalmazandó.
(6)
Ezért a 2006/502/EK határozatot ennek megfelelően módosítani kell.
(7)
Az e határozatban előírt intézkedések összhangban vannak a 2001/95/EK irányelv által felállított bizottság véleményével,
ELFOGADTA EZT A HATÁROZATOT:
1. cikk
A 2006/502/EK határozat a következőképpen módosul:
1.
A 2. cikk a következő (3) és (4) bekezdéssel egészül ki:
„(3) A tagállamok biztosítják, hogy 2008. március 11-től kizárólag gyermekbiztos öngyújtókat értékesítsenek a fogyasztók számára.
(4) A tagállamok megtiltják, hogy 2008. március 11-től újszerű öngyújtókat értékesítsenek a fogyasztók számára.”
2.
A 6. cikk (2) bekezdésének helyébe a következő szöveg lép:
„(2) Ez a határozat 2008. május 11-ig alkalmazandó.”
2. cikk
A tagállamok megteszik az ahhoz szükséges intézkedéseket, hogy e határozatnak legkésőbb 2007. május 11-ig megfeleljenek, valamint kihirdetik azokat. A tagállamok ezen intézkedésekről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2007. április 12-én.